钦定古今图书集成/方舆汇编/边裔典/第089卷 > 隋书 > 南蛮传论
## 钦定古今图书集成/方舆汇编/边裔典/第089卷 > 隋书 > 南蛮传论

史臣曰：《礼》云“南方曰蛮”，有不火食者矣。《书》称“蛮夷猾
夏”，《诗》曰“蠢尔蛮荆。”种类实繁，代为纷梗。自秦并二楚，
汉平百越，地穷丹徼，景极日南，水陆可居，咸为郡县。
暨乎境分吴、蜀，时经晋、宋，道有污隆，服叛不一。高祖
受命，克平九宇，炀帝纂业，威加八荒，甘心远夷，志求
珍异。故师出于流求，兵加于林邑，威振殊俗，过于秦
汉远矣。虽有荒外之功无救域中之败《传》曰：“非圣人
外宁必内忧”诚哉斯言也。